סטטיק

ביוגרפיה

לירז רוסו אומץ בגיל 4 חודשים על ידי משה וניצה רוסו וגדל בחיפה. את כינויו "סטטיק" קיבל מחבר ילדות בשם גל פרידמן, שטען שהוא "עוקצני ומפתיע כמו חשמל סטטי". בילדותו התחיל ללמוד פסנתר וגיטרה ובגיל 15 הופיע בפסטיבלים עירוניים עם להקת נוער חיפאית.
התחנך בבית ספרי התיכון חוגים שבחיפה. 
בנעוריו, היה חניך בקבוצת מוזיקה בתנועת האמנים "תנועת תרבות".
את שירותו בצה"ל עשה לאחר שהתגייס במסלול ייעודי לקצונה, רוסו הספיק לשרת כקצין באכ"א אך לא סיים את המסלול מסיבות בריאותיות כאשר בגיל 21 חלה בריקציה.

קריירה

בגיל 15 החל לעסוק במוזיקה ולהתאמן בפריסטייל ראפ. הופעות ראשונות רשם כחלק מהרכב ראפ חיפאי בשם "יוניק טי" (Unique T), לצד שמחה חודטוב ופבל פסין. לאחר שעזב את ההרכב, יצר במשותף עם המפיק והראפר מור שגב (הידוע כ"דיגיביט"), את אלבומו הראשון. כשמור שגב ירד מהארץ, המשיך סטטיק בשיתופי פעולה מזדמנים עם זמרים ישראלים ואחר כך עם הראפר והמפיק "סיקסטי-ניין" ועם הראפר רון נשר. לפרסום משמעותי ראשון זכה כששיתף פעולה עם אלון דה לוקו בשיר "לוקו ויין".
הפריצה הגדולה של רוסו הייתה בשנת 2015 כאשר היה שותף לשיר "בא לה לרקוד" ביחד עם הדיג'יי גל מלכה. השיר זכה להצלחה מפתיעה, נכנס לפלייליסט של גלגלצ והיה לאחד השירים המצליחים באותה שנה. השיר שיצא לאחריו - "דוביגל" (לכאורה, אודות דובי גל) יחד עם רון נשר, ג'ורדי ובן-אל תבורי זכה להצלחה רבה גם כן.
בשנת 2016 הוציא ביחד עם תבורי שיר נוסף: "ברבי", השיר זכה להצלחה רבה והגיע למקום תשיעי במצעד השבועי של מדיה פורסט. הקליפ שלו ושל תבורי לשיר זכה לצפיות רבות יותר מכל קליפ מוזיקלי ישראלי אחר באתר YouTube, לאחר הצלחת השיר השניים הפכו לצמד והוציאו ביחד עוד שירים שזכו להצלחה רבה, ביניהם: "כביש החוף", "זהב", "סלסולים" ו"קאוואי" שזכו בזה אחר זה להגיע למקום הראשון במצעד השבועי של "מדיה פורסט". למעט הסינגל "כביש החוף", כל השירים שהוציאו כצמד נכנסו לפלייליסט של גלגלצ.
בנובמבר 2016 הצטרף ביחד עם תבורי לצוות השיפוט של העונה הרביעית של הכוכב הבא לאירוויזיון בערוץ 2 בקשת (ובהמשך בקשת 12), לצד אסף אמדורסקי, קרן פלס והראל סקעת. באותה שנה גם השתתף לראשונה בפסטיגל יחד עם בן אל תבורי. בפסטיגל 2017 הצמד השתתף בשנית בפסטיגל אך בניגוד לשנת 2016, הצמד הופיע במעמד של "אמן אורח" ולא לקחו חלק בעלילה.
באוקטובר 2017 השיר "סלסולים" הגיע ל-40 מיליון צפיות ביוטיוב והיה במקום השני ברשימת השירים הישראליים הנצפים ביותר ביוטיוב. ימים ספורים לאחר מכן, עקף אותו טודו בום אשר נכון לאוגוסט 2018 עומד על כ-50 מיליון צפיות.
בינואר 2018 הוציא שיר יחד עם שותפו בן-אל שנקרא "נמסטה" שעומד נכון ליולי 2018 על 17 מיליון צפיות.
ב־6 במאי 2018 הוציא יחד עם שותפו המוזיקלי בן אל את שירם החדש "קאוואי" שתוך שלושה ימים הגיע לסכום של 2.5 מיליון צפיות.
ב־1 באוגוסט התארח עם בן אל בהופעה של ג'ייסון דירולו בישראל.
ב-5 באוגוסט 2018 הוציא שיר יחד עם שותפו בן-אל שנקרא "גומיגם".
ב־12 בדצמבר הוציא יחד עם בן אל את הגרסה הלועזית לשיר " סלסולים" הנקרא "Broke Ass Millionaire".
ב־15 בינואר הוציא עם בן אל את שירם החדש " יאסו" באירוח עדן בן זקן וסטפן לגר. תוך יומיים השיר צבר כ־2 מיליון צפיות ביוטיוב.
ב־15 בפברואר 2019 הוציא יחד עם בן אל וJ Balvin את הגרסה הלועזית לשיר"  טודו בום" הנקראת "Tudo Bom". 
ב־27 ביוני 2019 הוציא יחד עם בן אל וגאלה בראון את השיר " בננות". תוך יומיים הגיע השיר למיליון וחצי צפיות ולראש רשימת השירים החמים של יוטיוב.

עיסוקים אחרים

בדצמבר 2016 חברי מערכת המגזין "פנאי פלוס" בחרו בו ובשותפו המוזיקלי, בן-אל תבורי, למקום השני ברשימת "50 היפים והנכונים".
במרץ 2017 נבחר להיות אחד הפרזנטורים של רשת האופנה "קסטרו", ביחד עם שותפו המוזיקלי בן-אל תבורי.
באוגוסט 2019 רוסו פתח ערוץ גיימינג ביוטיוב בשם "Buzzer" ובו מארח עוד יוטיוברים שקשורים לגיימינג.

חיים אישיים

רוסו בזוגיות עם שרית פולק מאז 2017, ביוני 2019 הם התארסו. מתגוררים בעיר הולדתם, חיפה.
במהלך 2017 רוסו הביע בחשבון הפייסבוק והאינסטגרם שלו תמיכה בסוגיית האימוץ של הקהילה הגאה ובצעדת השרמוטות.